Bronkhorstspruit-plaasaanval: Egpaar se toestand onveranderdWaldi en Cynthia van Zyl (Foto: Verskaf) Die egpaar wat Sondagaand op hul plaas digby Bronkhorstspruit in Gauteng deur ses aanvallers oorval en erg aangerand is, se toestand is onveranderd sedert die aanval. Waldi van Zyl (64) en sy vrou, Cynthia (53), is steeds in die hospitaal nadat hulle vermoedelik tussen 17:00 en 18:00 deur die aanvallers op hul plaas, Spitskop, oorrompel en gemartel is. Vasti Mills, koördineerder van die Bronkhorstspruit-veiligheidinligtingsnetwerk (BVIN), is in verbinding met die Van Zyl-egpaar se familie en sê hul toestand is grootliks onveranderd sedert Sondagaand. Waldi is in ŉ hospitaal in Alberton en Cynthia in ŉ hospitaal in Emalahleni (Witbank). Waldi veg om sy lewe in die hospitaal se waakeenheid. “Waldi is stabiel, maar steeds in ŉ kritieke toestand. Hy is steeds onder sedasie en nog nie by sy volle bewussyn nie,” vertel Mills. Sy sê die dokters sukkel nog met die wond op sy been en het intussen die aar wat afgesny is, gevind. “Sy brein is ook baie geswel en hy is in geweldige pyn en daarom sedeer hulle hom nog baie swaar.” Mills sê Cynthia is erg getraumatiseerd na die voorval en sukkel met erge hoofpyn. Sy is intussen van die waakeenheid na ŉ gewone saal oorgeplaas. “Sy gaan moontlik vir nog breinskanderings moet gaan.” Waldi het onder meer gesig- en skedelfrakture en wonde aan sy been opgedoen en moes dieselfde aand na die aanval ŉ noodoperasie ondergaan. Cynthia het ŉ kopwond opgedoen en het kneusplekke oor haar hele lyf en snye aan haar bene. “Met Covid-19 kan die Van Zyls se familie hulle nie besoek nie, wat die situasie vererger.” Volgens konst. Munyadziwa Ramovha, woordvoerder van die Bronkhorstspruit-polisiestasie, ondersoek die polisie ŉ saak van huisbraak. Al ses verdagtes is steeds op vrye voet. Waldi was die aand in sy werkswinkel op die plaas besig toe hy skielik deur die ses mans oorrompel is. Ten minste een van hulle was met ŉ vuurwapen gewapen. Hy het om hulp geroep en Cynthia het ondersoek gaan instel en op die aanvallers afgekom terwyl hulle besig was om haar man aan te rand. Sy is daarna ook aangeval. Die egpaar is glo met houtplanke en pype geslaan. Een van Waldi se bene is glo met ŉ hoekslyper gesny en Cynthia is met ŉ skroefbek aangerand. Die aanvallers het ŉ groot bedrag geld geëis. Die aanvallers is met twee vuurwapens, juwele, selfone en ŉ klein bedraggie geld en ander huisware vort. Hulle het hul buit op Waldi se wit Toyota Hilux-bakkie gelaai en in die rigting van die R104 gevlug. Van daar is hulle moontlik in die rigting van Bronkhorstspruit of Witbank. Die Van Zyls se seun het kort na die aanval by die huis gekom. Cynthia het intussen haarself losgewikkel en hom geroep, waarna die nooddienste, polisie en gemeenskapslede ontbied is.